Անվան այլ կիրառումների համար տե՛ս՝ Ամասիա (այլ կիրառումներ)

**Ամասիա** (թուրքերեն՝ *Amasya*, հուն․՝ *Ἀμάσεια*), քաղաք և շրջան ներկայիս Թուրքիայի Հանրապետության հյուսիսային մասում, Սև ծովը թափվող Իրիս (այժմ՝ Եշիլ-իրմակ) գետի վրա, որը քաղաքը բաժանում է երկու մասի։ Ամասիայի մարզի վարչական կենտրոնն է։ Պատմական առումով գտնվում է Արևմտյան Հայաստանում՝ Փոքր Հայքում։ Հիմնադրման օրից ցայժմ Ամասիան համարվել է քաղաք։ Քաղաքը ավելի քան 2500 տարի է, ինչ պահպանել է Ամասիա անունը։

Պատմություն
-----------

Ամասիան ոմանք ենթադրաբար նույնացնում են խեթական Կարախանա բնակավայրի հետ։

Հնում մտնում էր Փոքր Հայքի Առաջին Հայք պրովինցիայի, իսկ Հուստինիանոս կայսեր (527 - 565) վարչական վերափոխությունից հետո՝ Երկրորդ Հայքի մեջ։ Այժմ Ամասիա գավառի (սանջակ) և գավառակի (կազա) կենտրոնն է, որոնք պատկանում են Սիվասի մարզին։

Պատմագիրները նրա հիմնադրումը վերագրում են Ալեքսանդր Մակեդոնացու ժամանակներին (մ.թ.ա. IV դ.)։ Նրանք հաղորդում են, որ քաղաքը կառուցվել է Ալեքսանդր Մակեդոնացու հրամանով ՝ նրա հորեղբայր Ամասիայի կողմից, իսկ հետագայում ընդարձակել ու վերակառուցել էր Միհրդատ Պոնտացին (մ.թ.ա. I դ.), դարձնելով իր մայրաքաղաքը։ Այդ ժամանակներում Ամասիան Փոքր Հայքի ամենանշանավոր քաղաքներից էր և բանուկ ճանապարհներով կապված էր Եվդոկիայի, Սեբաստիայի ու Խարբերդի հետ։ Ստրաբոնը գրում է, որ իր հայրենի քաղաք Ամասիան ամուր քաղաք էր, շրջափակված ամրակուռ պարիսպների մեջ, իսկ Հովհաննես Դրասխանակերտցին վկայում է, որ քաղաքը գրավում էր հսկայական տարածություն, «տիեզերասահման քաղաք» էր։ Այստեղ կառուցել էին արքունի պալատներ, կերտել Վանի ուրարտական կառույցների նման ձեռակերտեր, ստեղծել վիմափոր դամբարաններ։ Ամասիան, որ իր ընդհանուր համայնապատկերով նման էր մի հսկայական ամֆիթատրոնի, հին աշխարհի ամենագեղեցիկ քաղաքներից մեկն էր, Կոստանդին Ծիրանածինի հիշատակած Հայկական բանակաթեմի 7 նշանավոր քաղաքներից մեկը։ Հետագա ժամանակներում նույնպես Ամասիան խոշոր ու ծաղկուն քաղաք էր։ Արաբական հեղինակ [[Իբն Բատուտա]ն] գրում է, որ Ամասիան «մեծ ու գեղեցիկ քաղաք է. ունի գետեր, պարտեզներ, ծառեր և շատ պտուղներ։ Գետերի վրա կան անիվներ, պարտեզները ջրելու և խմելու համար։ Ունի լայն փողոցներ ու շուկաներ»։ Իբրև ծաղկուն քաղաք, Ամասիան իր վրա էր գրավել շատ նվաճողների ուշադրությունը։ Այն զավթել են հռոմեացիները, բյուզանդացիները, սելջուկները, մոնղոլները։ Լենկթեմուրը 7 ամիս շարունակ պաշարել է այդ քաղաքը, բայց չի հաջողել այն գրավել։ Ամասիան թուրքերի կողմից նվաճվել է Բայազետ Սուլթանի օրոք, 1392 թվականին։ Հենց այդ ժամանակներից էլ սկսում է վայրէջք ապրել վաղեմի շեն ու ծաղկուն քաղաքը, XVIII-XIX դարերում վերածվելով սովորական գավառական անշուք կենտրոնի։ Այն կարող է պարծենալ միայն իր անցյալի փառքով և հուշարձանների ու հնությունների մնացորդներով, որոնց մասին հիշատակություններ ունեն եվրոպական ճանապարհորդները՝ Տավերնիեն, Տուրնեֆորը, Մորիերը, Համիլտոնը և ուրիշներ։ Ամասիայում է կնքվել սուլթանական Թուրքիայի և շահական Իրանի միջև 1555 թվականի հաշտությունը, որով Հայաստանն առաջին անգամ բաժանվել է այդ երկու գիշատիչ պետությունների միջև։

Բնակչություն
------------

XIX դարի 70-ական թվականներին քաղաքն ուներ ավելի քան 16 հազար հայ, թուրք և հույն բնակիչ։ XX դարի սկզբին նրա բնակչության թիվը հասնում էր մոտ 30 հազար մարդու, որի ավելի քան 35%-ը կազմում էին հայերը։ Այստեղի հայերը երկու անգամ՝ 1895-1896 թթ. և 1915 թ. ենթարկվեցին բնաջնջման ու տեղահանման։ 1895-1896 թթ. կոտորածների ժամանակ զոհ գնացին ավելի քան 1000 հայեր, իսկ մնացածը Մեծ եղեռնի ժամանակ տեղահան եղան և ցրիվ եկան տարբեր կողմեր։ Ըստ 1929 թվականի վիճակագրական տվյալների, Ամասիայում կային միայն 400 հայ բնակիչ, իսկ 1971 թվականին՝ 300։

Տնտեսություն
------------

Նոր ժամանակներում Ամասիայի բնակչության զբաղմունքները կազմում էին արհեստները, տնայնագործությունն ու մանուֆակտուրային արտադրությունը, առևտուրը, երկրագործությունն ու այգեգործությունը։ Հայերն այստեղ ունեին երկաթագործական, ատաղձագործական, կոշկակարական, կարի, մանածագործական, թիթեղագործական 95 արհեստանոց-խանութներ։

Պատմամշակութային կոթողներ
-------------------------

Թեպետ Ամասիան շատ է տուժել 1734 և 1825 թթ. տեղի ունեցած ավերիչ երկրաշարժերից, այնուամենայնիվ, այստեղ տարբեր վիճակում պահպանվել են հին և միջնադարյան հուշարձաններ, տարբեր կառույցների ավերակներ, զանազան հնություններ։ Հնադարյան բերդի ավերակները գտնվում են քաղաքի դիմաց վեր խոյացող մերկ, անձրևներից լվացված 200 մ բարձրությամբ ժայռի վրա, որի «կատարը պսակված է հսկայական, դղյակի խարխլված պարիսպներով»՝ հին արքունական պալատի ավերակներով, իսկ բերդի ոտքերի տակ փռված էր երբեմնի հռչակված բուն քաղաքը։ Բերդի պատերին կան շատ մակագրություններ և արձանագրություններ։ Ենթադրվում է, որ Միհրդատ VI այստեղ էր պահում իր գանձերը։ Պատմաճարտարապետական առումով հատկապես հիշատակության արժանի են հնադարյան ժայռակերտ քարայր–դամբարանները, որոնք գտնվում են բերդակիր լեռան լանջին և վերաբերում են հելլենիստական ժամանակներին։ Դրանցից ամենաշքեղները Միհրդատի վիմափոր դամբարաններն են (թուրքերի կողմից Այնալը-մաղարա կոչված քարայրները), որոնք թվով 3 հատ են, մեծությամբ սենյակի չափ, իրարից անջատված միջանցքներով և իրար հետ կապված քարեղեն սանդուղքներով։ Իրենց հնությամբ ու ճարտարապետությամբ քաղաքի հայտնի կառույցներից էին հայկական 4 եկեղեցիները՝ Ս.Աստվածածինը, որ համարվում էր քաղաքի մայր եկեղեցին, Ս. Նիկողայոսը՝ կառուցված 1218 թ. Ս. Հակոբը՝ կառուցված 1255 թ. և Ս.Գևորգը։ Քաղաքում և նրա շրջակայքում կային մի քանի ուխտավայրեր և երկու վանք։ Մզկիթներից հայտնին սուլթան Բայազետի ջամին էր՝ երկու մինարեով, մարմարյա սյուներով, արաբական նկարներով ու քանդակներով մի շենք, որ ընդգծված էր քաղաքի ընդհանուր համայնապատկերում։ Իբրև գավառի (իսկ այժմ վիլայեթի) կենտրոն, Ամասիայում կառուցվել են վարչական զանազան շենքեր, որոնք իրենց մեծությամբ ու հարմարանքներով տարբերվում էին սովորական բնակելի տներից։ Ամասիայում, Իրիս (Եշիլիրման) գետի վրա կառուցված էին 5 կամուրջ, որոնք իրար հետ էին միացնում քաղաքի երկու մասերը և որոնց վրայով անցնում էին դեպի Եվդոկիա ու Սեբաստիա տանող ճանապարհները։ Այդ կամուրջներից մեկի հիմքն ունի ավելի քան 2000 տարվա հնություն։

Մշակույթ
--------

Ամասիան հայկական մշակույթի նշանակալի կենտրոն էր։ Այստեղ XIX դարի երկրորդ կեսին և XX դարի սկզբներին գործում էին հայկական 7 դպրոցներ, որոնցից 3–ը եկեղեցիներին կից էին, 5 մանկապարտեզ, Ազգային հիվանդանոց, կանանց կար ու ձևի ուսումնարան, «Իրիս» թատերական ընկերությունը, մշակութային և կրթական բազմաթիվ ընկերություններ՝ Պարթևական, Ներսիսյան, Կանանց կրթասիրաց և այլն, որոնք նպաստում էին քաղաքի մշակութային կյանքի առաջադիմությանը։

Ականավոր ամասիացիներ
--------------------

* Ստրաբոն (մ.թ.ա. 63 թ.-մ.թ. 21/25 թ.) - հույն հայտնի հեղինակ, աշխարհագրագետ
* Ամիրդովլաթ Ամասիացի (1420/25-1496) - միջնադարյան հայ ականավոր բժիշկ, մատենագիր ու բառարանագիր
* Գալուստ Ամասիացին - բժիշկ, որը 1669 թ Պոլսում հրատարակել է իր բժշկարանը

Ենթադրվում է, որ այստեղ է ծնվել նաև Պոնտոսի թագավոր Միհրդատ VI Եվպատորը (մ.թ.ա. 132-63 թթ.)։

Ծանոթագրություններ
------------------

1. ↑  «Արաքս», Պետերբուրգ, 1890, գիրք 2, էջ 17։

Արտաքին հղումներ
----------------

* Քաղաքի պաշտոնական կայքը
* Տեղեկություն Ամասիայի եղանակի մասին Archived 2005-10-29 at the Wayback Machine.
* Allaboutturkey.com — Ամասիա
* Ամասիայի լուսանկարները Archived 2007-09-27 at the Wayback Machine.

Աղբյուրներ
----------

* Թ. Խ. Հակոբյան (1987)։ Պատմական Հայաստանի քաղաքները։ Երևան։ «Հայաստան», էջ 35-39։

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Սոցիալական ցանցերում | Ֆեյսբուք · Թվիթթեր  |
|  |
| Թեմատիկ կայքեր | GeoNames |
|  |
| Բառարաններ և հանրագիտարաններ | Արմենիապեդիա · Բրիտանիկա · Բրոքհաուս · Բրոքհաուսի և Եփրոնի · Դասական հնությունների իրական բառարան · Հանրագիտարանային բառապաշար · Հրեական Բրոքհաուսի և Եփրոնի · Մեծ նորվեգական · Catholic (1997—…) |
|  |
| Չափորոշչային վերահսկողություն | GND: 4207452-6 · LCCN: n88118581 · SUDOC: 123173396 · VIAF: 123759926 · WorldCat VIAF: 123759926 |

 |

|  |
| --- |
| *Այս հոդվածի կամ նրա բաժնի որոշակի հատվածի սկզբնական կամ ներկայիս տարբերակը վերցված է Քրիեյթիվ Քոմմոնս Նշում–Համանման տարածում 3.0 (Creative Commons BY-SA 3.0) ազատ թույլատրագրով թողարկված Հայկական սովետական հանրագիտարանից  (հ․ 1, էջ 274)։*  |

|  |  |  |  |  |  |
| --- | --- | --- | --- | --- | --- |
| 

| * դ
* ք
* խ
Հայաստանի պատմական քաղաքներ |
| --- |
|  |
| Ադամակերտ • Ալաշկերտ • Ակն • Ամասիա • Անի • Արաբկիր • Արդահան • Արդվին • Արծկե • Արծն • Արղանա-Մադեն • Արճեշ • Արմավիր • Արշակավան • Արշամաշատ • Արտամետ • Արտանուջ • Արտաշատ • Բաբերդ • Բագարան • Բալու • Բայազետ • Բերկրի • Բիթլիս • Գյումուշխանա • Դիադին • Դիարբեքիր • Դիլման • Դվին • Երազգավորս • Երզնկա • Երվանդաշատ • Զարեհավան • Զարիշատ • Իգդիր • Խարբերդ • Խլաթ • Խնուս • Խոզաթ • Խոյ • Կաղզվան • Կամախ • Կապան Մադեն • Կարաքիլիսա • Կարկաթիոկերտ • Կարին • Կարս • Հազրու • Հասանկալա • Ճապաղջուր • Մալաթիա • Մակու • Մամախաթուն • Մանազկերտ • Մեծկերտ • Մոկս • Մուշ • Շապին Գարահիսար • Շատախ • Ոստան • Չմշկածագ • Ջերմուկ • Սալմաստ • Սարիղամիշ • Սեբաստիա • Սպեր • Սղերդ • Վաղարշապատ • Վաղարշավան • Վան • Տևրիկ • Տիգրանակերտ • Փերի • Ուրմիա • Քղի • Օլթի |
|  |
| Պորտալ:Հայաստան |

 |


|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| 

| * դ
* ք
* խ
Ամասիայի գավառ |
| --- |
|  |
| Քաղաքներ | Ամասիա • Սեննեկ |
|  |
| Գյուղեր | Աբաջի • Ազդավուլ Ներքին • Ազդավուլ Վերին • Ալալա • Ալայշամ • Ալանջիկ • Ալաջիկ • Ալչախ • Ալչաքլի • Ակթաշ • Ակթաշ (այլ գյուղ) • Ահմեդօղլու • Աղամահմուդ • Այդին • Աշիան • Արդարան • Արխաթ • Աքսալար • Բադամ • Բալքոս • Բայալըջա • Բաշ-Ալան • Բաշ-Արմենի • Բաշլըղ • Բարաքլի • Բեբրեքքյոյ • Բելալանքյոյ • Բեկթեմիր • Բիլլեխու • Բոզաջակ • Բոլաք • Բոխա • Բողազքյոյ • Բողազքյոյ (այլ գյուղ) • Բոյաջիկ • Բոյրան • Բրելի • Գավրաս • Գերան • Գյոչմեն • Դադեմլի • Դաղմուր • Դաստակ • Դարուչայ • Դելի-Հասանի • Դերենոս • Դիղլենջի • Դոխլա • Դուղրուջաքյոյ • Դևեջի • Դևէալան • Ենի-Քիլեր • Ենիքյոյ • Ենիքյոյ (այլ գյուղ) • Երդանիկ • Զաչաք • Զարա • Զյաքիքյոյ • Էգյուրլու • Էլասլան • Էմիր • Էմիրլի • Էվզինե-բազար • Էրան • Էրիքվելան • Էֆթե • Թաթար-կալե • Թանղին • Թասնե • Թերզե • Թեքե • Թյուրենկ • Թոփթալա • Թուռունկ • Իբեք • Իլեջիկ • Իլիջա • Իմամբաղ • Ինջեսու • Իսակլար • Լափ • Խանքյոյ • Կալաքլի • Կալեքյոյ • Կալեքյոյ (այլ գյուղ) • Կարաբոյուք • Կարահիսար • Կըրմաքքյոյ • Հայվալի • Հայրակ • Հայրանի • Հաջիլու • Հումաթ-Ալան • Ղամըշլի • Ղայաջիկ • Ղարադաղքյոյ • Ղարա-Հաջիբ • Ղարաշալ • Ղարաչայ • Ղարաջավիրեն • Ղարաջերեն • Ղարափունար • Ղարափունար (այլ գյուղ) • Ղարաքեչիլեր • Ղարաքիսե • Ղաուրա-Մաուրա • Ղզըլքիլիսա • Ղըզըլջա • Ղըզօղլու • Մարթազ • Մեհմուդիե • Մելինջա • Միսաք • Միրդեխոր • Մորեկ • Մուսուլ • Մուրլուլե • Յալավու • Յայջի • Յարըմջա • Յուզալան • Յուխբաշարի • Նարայզուխլու • Նուրանի • Շամբա • Շըխլի • Չաղանա • Չամբուքու • Չամուրլու • Չայքենդ • Չայքյոյ • Չանդըր • Չաշ • Չավուշ • Չավուշ (այլ գյուղ) • Չելթեք • Չելթեք (այլ գյուղ) • Չելիկալան • Չերքեզքյոյ • Չեքմեդին • Չիքլար • Չորանգ • Պոզքյոյ • Սազ • Սալուրքյոյ • Սամուալաք • Սարայջըղ • Սարգիս • Սարի-Գազել • Սելերե • Սեմեր • Սերդօվա • Սեփեթլուքյոյ • Սեքօղլու • Սխաքլի • Սոքուչուխուրու • Սուսանջիքյոյ • Սուսուզ • Սուսուզ-դերեսի • Սուրենքյոյ • Սուրուքի • Վայզա • Վարայ • Ուլասու • Փաշաքյոյ • Փաքե • Փելիջիկ • Փերիզե • Քաբա-Չուխուր • Քարվանսարա • Քարվանսարա (այլ գյուղ) • Քարուդա • Քեչիբողազ • Քիրփեջիկ • Քյոլուքյոյ • Քյոսե-Էյուբ • Քյուչուք-Հիսար • Քոչալ • Քումզալի • Քումջուկ • Քուսուսլար • Քուրդքյոյ • Քուրդքյոյ (այլ գյուղ) • Օլուս • Օյմե-Աղաչ • Օրթաքլար • Օրթաքյոյ • Օրխար • Ֆրունդար • Ֆունդուքլի |
|  |
| Պորտալ:Արևմտյան Հայաստան |

 |